Laki vuoden 1918 kapinaan osaaottaneiden henkilöiden armahtamisesta
Suomen asetuskokoelma 133/1921.

L a k i

vuoden 1918 kapinaan osaaottaneiden henkilöiden armahtamisesta.

Annettu Helsingissä, 21 päivänä toukokuuta 1921.

___

  Eduskunnan päätöksen mukaisesti säädetään seuraavaa:

1 §.

Ne vapausrangaistusta kärsimässä olevat henkilöt, jotka ennen tämän lain voimaanastumista on osanotosta vuoden 1918 kapinaan tuomittu enintään kahdeksan vuoden kuritushuonerangaistukseen tai joiden rangaistukset valtiorikosylioikeus on alentanut tähän määrään, ovat allamainituin poikkeuksin päästettävät ehdonalaiseen vapauteen, noudattamatta sitä menettelyä, joka on säädetty 19 päivänä joulukuuta 1889 rangaistusten täytäntöönpanosta annetun asetuksen 2 luvun 13 §:ssä, mutta muuten siinä järjestyksessä ja niillä ehdoilla kuin mainitun asetuksen ja luvun 14 ja seuraavissa pykälissä sanotaan.

Ehdonalaisuusaika on oleva ainoastaan puolet tämän pykälän 1 momentissa mainittujen henkilöiden kärsimättä jääneestä, mahdollisesti alennetusta, vapausrangaistusajasta. Tämän ajan kuluttua saavat mainitut henkilöt myös kansalaisluottamuksensa takaisin, mikäli eivät ole sitä ennen ehdonalaista vapauttaan menettäneet.

Tämän pykälän 1 ja 2 momentin säännökset eivät koske niitä, jotka valtiorikoksen lisäksi ovat tehneet itsensä syypääksi murhaan, murhan avunantoon tai yllytykseen, yksityisluontoiseen ryöstöön tahi murhapolttoon.

2 §.

Ennen tämän lain voimaanastumista tuomituista henkilöistä vapautetaan vuoden 1918 kapinaan osanotosta tuomitusta rangaistuksesta ja rangaistusseuraamuksesta:

1) ne, jotka ehdollisen rangaistustuomion käyttämisestä eräänlaatuisissa tapauksissa 20 päivänä kesäkuuta 1918 annetun lain nojalla ovat saaneet ehdollisen rangaistustuomion; sekä

2) ne, jotka on tuomittu kuritushuonerangaistukseen ja sen jälkeen, ennen tämän lain voimaanastumista, päästetty ehdonalaiseen vapauteen tai asetettu valvonnan alaisiksi rangaistuslaitoksen ulkopuolella.

3 §.

Tässä laissa mainittu armahdus ei koske niitä osanotosta vuoden 1918 kapinaan tuomittuja henkilöitä, joiden ennen tämän lain voimaanastumista tekemänsä uuden rikoksen johdosta on kärsittävä ehdollisesti tuomittu rangaistus tai jotka ovat menettäneet ehdonalaisen vapautensa.

4 §.

Valtioneuvosto oikeutetaan antamaan lähempiä määräyksiä tämän lain toteuttamisesta.

Tätä kaikki asianomaiset noudattakoot.

Helsingissä, 21 päivänä toukokuuta 1921.

Tasavallan Presidentti

K. J. STÅHLBERG.

Oikeusministeri Heimo Helminen.

</div>

Katso myös
Laki 21 päivänä toukokuuta 1921 annetun armahduslain sovelluttamisesta

Armahduskirjat